บลจ.ชูหุ้นญี่ปุ่น-จีน
บลจ.ไทยพาณิชย์ ปันผลกองหุ้นญี่ปุ่น 60 สตางค์ มองแนวโน้มยังแจ๋ว “กรุงไทย-วรรณ” ชูจีนน่าลงทุน
17 เม.ย. 2558

บลจ.ไทยพาณิชย์ ปันผลกองหุ้นญี่ปุ่น 60 สตางค์ มองแนวโน้มยังแจ๋ว “กรุงไทย-วรรณ” ชูจีนน่าลงทุน
นายสมิทธ์ พนมยงค์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า เตรียมจ่ายเงินปันผลกองทุนเปิดไทยพาณิชย์ นิคเคอิ 225 ชนิดจ่ายเงินปันผล (SCBNK225D) สำหรับผลดำเนินงานระหว่างวันที่ 1 ต.ค. 2557-31 มี.ค. 2558 อัตราหน่วยละ 0.60 บาท กำหนดจ่ายเงินในวันที่ 24 เม.ย. 2558 จากครั้งแรกจ่ายปันผลไปแล้วเมื่อวันที่ 21 พ.ย. 2557 อัตราหน่วยละ 1 บาท  
สำหรับผลงานกองทุนตั้งแต่ต้นปีจนถึงวันที่ 3 เม.ย. 2558 อยู่ที่ 11.98% ย้อนหลัง 3 เดือน อยู่ที่ 11.98% 6 เดือน อยู่ที่ 23.57% 1 ปี อยู่ที่ 29.39% ตั้งแต่ตั้งกองทุนวันที่ 11 ต.ค. 2556 อยู่ที่ 36.72% 
“ตลาดหุ้นญี่ปุ่นยังน่าสนใจยังมีปัจจัยบวกสนับสนุน ทั้งจากมาตรการกระตุ้นเศรษฐกิจ การเพิ่มเงินลงทุนในตลาดหุ้นของกองทุนบำนาญข้าราชการญี่ปุ่น และคาดการณ์กำไรบริษัทจดทะเบียนขยายตัวได้ดี”นายสมิทธ์ กล่าว
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า ตลาดหุ้นญี่ปุ่นในระยะสั้นยังปรับตัวขึ้นต่อได้ ขณะที่ตลาดหุ้นจีนมีโอกาสสร้างผลตอบแทนโดดเด่นจากมาตรการกระตุ้นเศรษฐกิจ รวมถึงการเชื่อมโยงตลาดหุ้นฮ่องกงกับเสิ่นเจิ้นซึ่งจะเริ่มเดือน พ.ค. 2558 บริษัทจึงอยู่ระหว่างเสนอขายกองทุนใหม่
“ปัจจุบันหุ้นจีน A-Share และ H-Share ซื้อขายที่ระดับ 14.26 เท่า และ 8.26 เท่า ต่ำกว่าค่าเฉลี่ยของเอเชียซื้อขายที่ระดับ 14.95 เท่า และหลายปัจจัยยังหนุนหุ้นขึ้นได้ แม้ราคาหุ้นจะปรับเพิ่มขึ้นมาแล้ว 11.8% ตั้งแต่ต้นปี โดยเฉพาะหุ้น H-Share ยังมีราคาถูกมากเมื่อเทียบ A-Share” นายวิน กล่าว 
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บลจ.กรุงไทย กล่าวว่า กองทุนเปิดดับเบิลยูไอเอสอี เคแทม ซีเอสไอ 300 ไชน่า แทร็กเกอร์ (CHINA) สร้างผลตอบแทนติด 1 ใน 5 ของกองทุนที่มีผลตอบแทนดีสุดนับตั้งแต่ต้นปี 2558 เป็นกองทุนเดียวในตลาดหลักทรัพย์ที่ลงทุนในหุ้นจีน A-Share ถือเป็นทางเลือกที่น่าสนใจ ซึ่งนักวิเคราะห์ส่วนใหญ่คาดว่ากำไรต่อหุ้นในปี 2558 จะเติบโต 23%
สำหรับผลตอบแทนของกองทุน ณ วันที่ 27 มี.ค. 2558 ย้อนหลัง 6 เดือน อยู่ที่ 46.4% ยอนหลัง 1 ปี อยู่ที่ 66.23% และตั้งแต่ต้นปีอยู่ที่ 18.65%